06.09.2015.

**SAOPŠTENJE ZA MEDIJE**

**Izbori u Fojnici protekli uz jedan incident i nekoliko manjih uočenih nepravilnosti**

Glasanje na današnjim prijevremenim izborima za načelnika opštine Fojnica je na većini biračkih mjesta proteklo bez većih smetnji, uz jedan ozbiljniji incident i nekoliko manjih uočenih nepravilnosti.

Incident se dogodio na biračkom mjestu broj 114A011 u Domu kulture u Bakovićima gdje je predsjednik biračkog odbora otvoreno agitovao na birače da glasaju za jednog od kandidata na današnjim izborima, o čemu je posmatrač Koalicije uložio primjedbu u Zapisnik o radu biračkog odbora.

Od ukupno 18 posmatranih biračkih mjesta, na čak 11 biračkih mjesta (61%) je zabilježen bar jedan slučaj tzv. porodičnog glasanja. Na tri biračka mjesta je zabilježen bar jedan slučaj da jedna osoba pruža pomoć većem broju birača pri glasanju.

Prema izvještajima posmatrača, svih 18 biračkih mjesta u opštini Fojnica zatvoreno je u 19:00 sati. Zatvaranje biračkih mjesta, uključujući procese utvrđivanja rezultata glasanja i pakovanja izbornog materijala, obavljeno je u skladu sa važećim propisima.

Koalicija poziva nadležne izborne komisije da razmotre sve zaprimljene primjedbe i prigovore u zakonskim rokovima u cilju poštivanja izborne volje birača.

Koalicija zahvaljuje svim izbornim tijelima i političkim subjektima na saradnji, kao i građanima i građankama koji su iskoristili svoje demokratsko pravo na glasanje.